รองนายกรัฐมนตรี ย้ำกระทรวงแรงงาน เร่งช่วยเหลือเยียวยาผู้ได้รับผลกระทบจากโควิด-19 ให้ครอบคลุมทุกด้านโดยเร็ว พร้อมกำชับ ระวังเข้มแรงงานต่างด้าวและชะลอนำเข้า
รองนายกรัฐมนตรี ย้ำกระทรวงแรงงาน เร่งช่วยเหลือเยียวยาผู้ได้รับผลกระทบจากโควิด-19 ให้ครอบคลุมทุกด้านโดยเร็ว พร้อมกำชับ ระวังเข้มแรงงานต่างด้าวและชะลอนำเข้าพลเอก ประวิตร วงษ์สุวรรณ รองนายกรัฐมนตรี เดินทางเข้าตรวจเยี่ยมกระทรวงแรงงานในวันแรงงานแห่งชาติ ประจำปี 2563 และมอบนโยบายแก่ผู้บริหารระดับสูง โดยกล่าวว่า จากสถานการณ์การแพร่ระบาดของโรคโควิด-19 รัฐบาลได้ระดมสรรพกำลังในการดูแลช่วยเหลือและเยียวยาประชาชน ซึ่งแรงงานเป็นอีกกลุ่มที่ได้รับผลกระทบ และกระทรวงแรงงานก็ได้ร่วมกันกำหนดมาตรการในการให้ความช่วยเหลือและเยียวยาแรงงานผู้ได้รับผลกระทบ ทั้งแรงงานในระบบ แรงงานนอกระบบ และแรงงานต่างด้าว อย่างไรก็ตาม ได้เน้นย้ำการทำงานเพิ่มเติมในประเด็นต่างๆ คือ การรักษาพยาบาลผู้ที่ป่วยที่ติดเชื้อโควิด-19 ขอให้สนับสนุนบริการทางการแพทย์แก่ผู้ประกันตนที่ป่วยเป็นโรคไวรัสโควิด – 19 ให้สามารถเข้าถึงบริการทางการแพทย์ได้อย่างรวดเร็ว  มาตรการช่วยเหลือและเยียวยาผู้ว่างงาน ขอให้เร่งรัดการจ่ายสิทธิประโยชน์กรณีว่างงานให้แก่ผู้ประกันตนที่ได้รับผลกระทบให้ครบถ้วนไม่ตกหล่น รวมทั้งให้มีมาตรการช่วยเหลือในเรื่องของการฝึกอาชีพเพื่อยกระดับทักษะฝีมือและหางานให้ทำอย่างรวดเร็วที่สุด เฝ้าระวังและการป้องกันการแพร่ระบาดในกลุ่มแรงงานต่างด้าว ขอให้ดำเนินการให้ครอบคลุมและรอบคอบ รวมทั้งขอให้ชะลอการนำเข้าแรงงานต่างด้าวทุกขั้นตอน จนกว่าสถานการณ์จะกลับเข้าสู่ภาวะปกติ โดยให้ประสานการทำงานร่วมกันระหว่างหน่วยงานที่เกี่ยวข้อง การร่างพระราชบัญญัติธนาคารประกันสังคมและพระราชบัญญัติแรงงานนอกระบบ ขอให้เป็นไปด้วยความรอบคอบ รับฟังความเห็นของผู้มีส่วนได้ส่วนเสียทุกกลุ่มและคำนึงถึงประโยชน์ที่จะเกิดขึ้นกับประชาชนเป็นสำคัญพลเอก ประวิตร วงษ์สุวรรณ ยังได้กำชับเพิ่มเติม ให้กระทรวงแรงงาน เร่งรัดการแก้ปัญหาการขาดแคลนแรงงานประมง และต้องไม่ให้มีการละเมิดสิทธิแรงงานอย่างเด็ดขาด นอกจากนี้ ขอให้กำหนดมาตรการส่งเสริมการจ้างงาน การพัฒนาทักษะและการประกอบอาชีพในรูปแบบที่เหมาะสม เพื่อให้มีรายได้เพียงพอต่อการดำรงชีพ รวมถึงบรรเทาภาระหนี้สินและค่าครองชีพของประชาชน พร้อมได้กล่าวขอบคุณกระทรวงแรงานที่มีมาตรการป้องกันการแพร่ระบาดในกลุ่มแรงงานที่ผ่านมาอย่างได้ผล และให้กำลังใจการปฏิบัติงานแก่เจ้าหน้าที่ ที่มีความทุ่มเท ตั้งใจ เสียสละ พร้อมขอให้คงเข้มการเฝ้าระวังและป้องกันการแพร่ระบาดเชิงรุกต่อไป